Narodna skupština
20091208

Dame i gospodo, predložio sam brisanje stava 5. u članu 39. zato što smatram da se radi o smislenom, moralno ispravnom, ali rešenju koje nije primenjivo u praksi. Citiram predloženo rešenje – u slučaju umnožavanja autorskih dela fotokopiranjem ili na drugi način, autor pored prava na autorsku naknadu ima pravo i na dodatnu naknadu od pravnog ili fizičkog lica koje je izvršilo fotokopiranje. Šta to u praksi znači? To u praksi znači sledeće. Pre izvesnog vremena, pre mesec dana, poznati književnik iz Velike Plane, Ljubiša Jovanović, koji je već nekoliko godina u konkurenciji za NIN-ovu nagradu godine, objavio je jedan kvalitetan roman. Verovatno će se dogoditi da u Velikoj Plani ili u bilo kojem drugom mestu u Srbiji neko fotokopira njegov roman, pozajmi od prijatelja, od komšije i fotokopira da ne bi isti kupovao. Moralno je da onaj ko je izvršio fotokopiranje plati naknadu autoru, međutim, to je praktično neizvodivo. Jednostavno, ko će i kako da nadgleda fotokopir aparate u Srbiji? To nije izvodljivo. U pitanju je potpuno besmisleno rešenje.